作者:白居易
標題:寄元九
內容:一病經四年，親朋書信斷。窮通合易交，自笑知何晚。元君在荊楚，去日唯雲遠。彼獨是何人，心如石不轉。憂我貧病身，書來唯勸勉。上言少愁苦，下道加餐飯。憐君為謫吏，窮薄家貧褊。三寄衣食資，數盈二十萬。豈是貪衣食，感君心繾綣。念我口中食，分君身上暖。不因身病久，不因命多蹇。平生親友心，豈得知深淺。